สรรพสามิตตั้งแท่นรีดภาษีบาปเบียร์สุราบุหรี่2แสนล้าน
สรรพสามิตขอแก้มือเก็บภาษีปี 2563 ไม่พลาดเป้า 6.42 แสนล้าน พร้อมหนุนรัฐสั่งเจ้าหน้าที่จัดสัมมนาท่องเที่ยวชุมชนกระตุ้นเศรษฐกิจฐานราก
4 ต.ค. 2562

สรรพสามิตขอแก้มือเก็บภาษีปี 2563 ไม่พลาดเป้า 6.42 แสนล้าน พร้อมหนุนรัฐสั่งเจ้าหน้าที่จัดสัมมนาท่องเที่ยวชุมชนกระตุ้นเศรษฐกิจฐานราก
นายพชร อนันตศิลป์ อธิบดีกรมสรรพสามิต เปิดเผยว่า เป้าหมายการเก็บภาษีของกรมปีงบประมาณ 2563 มีจำนวน 6.42 แสนล้านบาท เก็บเพิ่มขึ้นจากปีงบประมาณ 2562 ประมาณ 10% เป้าหมายการเก็บภาษีบาป เช่น ภาษีเบียร์ 8.6 หมื่นล้านบาท ภาษีสุรา 6.1 หมื่นล้านบาท ภาษีบุหรี่ 7.8 หมื่นล้านบาท หรือรวมกันกว่า 2 แสนล้านบาท
สำหรับที่เหลือเป็นภาษีน้ำมัน 2.4 แสนล้านบาท ภาษีรถยนต์ 1.3 แสนล้านบาท และภาษีอื่นๆ ซึ่งคาดว่าจะได้ตามเป้าหมายที่รัฐบาลตั้งไว้ หลังจากที่การเก็บภาษีปีงบประมาณ 2561 เก็บได้ตามกว่าเป้าหมายตามเอกสารงบประมาณ แต่เก็บได้ใกล้เคียงกับเป้าหมายที่กระทรวงการคลังตั้งไว้
สำหรับการเก็บภาษีปีงบประมาณ 2562 มีเป้าหมายตามเอกสารงบประมาณ 6.2 แสนล้านบาท แต่กระทรวงการคลังปรับลดให้เหลือ 5.84 แสนล้านบาท กรมจัดเก็บได้ 5.85 แสนล้านบาท สูงกว่าที่กระทรวงการคลังตั้งเป้าไว้ 1,000 ล้านบาท สูงกว่าช่วงเดียวกันปีก่อน 5,000 ล้านบาท
ทั้งนี้ เป็นการเก็บภาษีน้ำมันเกินเป้าหมาย 5,000 ล้านบาท ภาษีรถยนต์ 200 ล้านบาท ภาษีเบียร์ 2,600 ล้านบาท ภาษีสุรา 5,600 ล้านบาท แต่ภาษีบุหรี่เก็บได้ต่ำกว่าเป้าหมาย 2,900 ล้านบาท
นายพชร กล่าวว่า กรมสรรพสามิตได้สนับสนุนนโยบายการกระตุ้นภาคการท่องเที่ยวของรัฐบาล โดยได้สั่งการให้สำนักงานสรรพสามิตภาค สรรพสามิตพื้นที่ พร้อมทั้งเจ้าหน้าที่ จัดการประชุมสัมมนาในพื้นที่ชุมชน เพื่อเป็นการสนับสนุนผู้ประกอบการวิสาหกิจชุมชนในท้องถิ่น ทำให้เกิดการหมุนเวียนในระบบเศรษฐกิจฐานรากมากขึ้น